กบข. แนะสมาชิก ออมเงินดอกเบี้ยสูง ด้วยเงินฝากประจำปลอดภาษี
นายวิทัย รัตนากร เลขาธิการคณะกรรมการ กองทุนบำเหน็จบำนาญข้าราชการ แนะว่าการมีวินัยทางการเงินเป็นปัจจัยสำคัญในการสร้างความมั่งคั่ง ปัจจุบันธนาคารแต่ละแห่งจัดให้มี “เงินฝากประจำปลอดภาษี” ซึ่งให้ดอกเบี้ยสูงประมาณ 2% ถึง 2.6% ต่อปี อีกทั้งผู้ฝากยังได้รับการยกเว้นภาษี ไม่ต้องนำดอกเบี้ยไปรวมคำนวณเป็นเงินได้ในกรณีที่ฝากครบกำหนด เงินฝากประจำปลอดภาษีมีเงื่อนไขหลัก 3 ข้อ คือ ฝากเท่ากันทุกเดือน ยอดขั้นต่ำเดือนละ 500 หรือ 1,000 บาท หรือยอดที่ธนาคารกำหนด และสูงสุดไม่เกินเดือนละ 25,000 บาท ฝากติดต่อกันทุกเดือน เดือนละหนึ่งครั้ง เป็นระยะเวลาไม่น้อยกว่า 24 เดือน และผู้ฝากหนึ่งคนมีสิทธิได้รับยกเว้นภาษีดอกเบี้ยเงินฝากเพียงคนละหนึ่งบัญชีเท่านั้น ผู้ฝากสามารถขอใช้บริการหักบัญชีออมทรัพย์แบบอัตโนมัติ เพื่อนำเงินเข้าบัญชีเงินฝากประจำปลอดภาษี และกำหนดวันหักบัญชีให้ตรงกับวันที่เงินเดือนเข้า ซึ่งจะช่วยอำนวยความสะดวกในการสร้างวินัยการออมอย่างสม่ำเสมอและออมก่อนใช้สำหรับสมาชิก กบข. ที่สนใจข้อมูลเพิ่มเติมเกี่ยวกับเงินฝากประจำปลอดภาษี สามารถสอบถามได้ที่ “ศูนย์ข้อมูลการเงิน กบข.” โดยนัดหมายผ่านทาง My GPF Application เลือกบริการข้อมูลการเงิน หรืออีเมล fa@gpf.or.th